Aga juba varem on Walzel oma "kunstide vastastikkuse valgus­tuse"  printsiibiga mõjutand terve koolikonna õpetlasi, kelle austus - aga ühtlasi ka Walzeli mõjul loodud uue meetodi rohked ja rikkad tarvitusvõimalused - peegelduvad hiljuti Geheimratist vanahärra 60ndaks sünnipäevaks välja antud juubelalbumis ("Vom Geiste neuer Literaturforschung"). Alles nüüd ongi hakand ilmuma ta suuremad ja tüsedamadki tööd, nii avar metodoloogia "Gehalt und Gestalt im Kunstwerk des Dichters" (1923-25), huvitav niihästi oma seniolematu laia ülevaatega saksa viimaste aastate kirjandusteaduse  meetodeist kui ka neid ühendava oma vaatlus­viisiga. Samuti on alles nüüd üheskoos ilmund ta viimase 15 aasta jooksul ilmund üksikesseede kogu "Das Wortkunstwerk", kus ta meetodilised õpe­tused rakendet poeetiliste ja kirjanduslooliste üksikküsimuste lahendamisele. Ning praegu ilmub annetena ta suur "Deutsche Dichtung von Gottsched bis zur Gegenwart", kus ta viimaks julgeb oma uue menetlusviisiga asuda ka kogu uueaegse saksa kirjandusloo ümberkorraldamisele.